Broj: 711-I-326-M-168-21/22-02-17

Zagreb, 12. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Nevenke Markovinović, članice Uprave trgovačkog društva Razvojna agencija Štefanje d.o.o.**,na 154. sjednici, održanoj 12. siječnja 2022., daje sljedeće

**MIŠLJENJE**

1. **Obveznica Nevenka Markovinović, članica Uprave trgovačkog društva Razvojna agencija Štefanje d.o.o., može podnijeti Povjerenstvu zahtjev za otvaranjem korisničkog računa prije nego što od Povjerenstva zaprimi dopis kojim joj se kao novoj obveznici ukazuje na obveze, zabrane i ograničenja propisane odredbama ZSSI/21-a.**
2. **Obveznica Nevenka Markovinović ne smije, uz primanje plaće za obnašanje dužnosti članice Uprave trgovačkog društva Razvojna agencija Štefanje d.o.o., istovremeno primati dodatne naknade za poslove obnašanja javnih dužnosti, kao što su božićnica, uskrsnica, dar za djecu, regres za godišnji odmor, te druge jednokratne novčane nagrade za radne rezultate, jer je to suprotno odredbi članka 7. točke d) ZSSI/21-a.**
3. **Obveznica Nevenka Markovinović smije, uz primanje plaće za obnašanje dužnosti članice Uprave trgovačkog društva Razvojna agencija Štefanje d.o.o., primiti naknadu stvarnih troškova za obnašanje javne dužnosti, koji pored novčane paušalne naknade za podmirivanje troškova prehrane, obuhvaćaju i dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela i dr., jer se ne radi o zabranjenom primitku iz članka 7. točke d) ZSSI/21.**
4. **Upućuje se obveznicu Nevenku Markovinović da se za eventualnu potrebu izmjene odredbi ugovora o radu, obrati nadležnom Ministarstvu pravosuđa i uprave.**

Obrazloženje

Obveznica Nevenka Markovinović, članica Uprave trgovačkog društva Razvojna agencija Štefanje d.o.o., podnijela je zahtjev za mišljenjem koji je u knjigama ulazne pošte zaprimljen 28. prosinca 2021. pod brojem: 711-U-6199-M-168/21-01-3, povodom kojeg se vodi predmet broj M-168/21.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu navedenog Zakona. Kako je jedini vlasnik navedenog trgovačkog društva Općine Štefanje, Nevenka Markovinović je povodom obnašanja dužnosti članice Uprave trgovačkog društva Razvojna agencija Štefanje d.o.o., obveznica postupanja sukladno odredbama ZSSI-a.

Člankom 8. stavkom 3. i stavkom 4. ZSSI/21-a propisano je da su obveznici, u slučaju dvojbe predstavlja li neko ponašanje povredu Zakona, dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznica iznosi da se u dopisima Povjerenstva od 20. prosinca 2021. te 23. prosinca 2021., upućenima županijama, gradovima i općinama povodom stupanja na snagu ZSSI/21-a, navodi kako će Povjerenstvo u skorom razdoblju obavijestiti nove obveznike o njihovom statusu te im ukazati na obveze propisane odredbama ZSSI/21-a, te da se istima upućuje na potrebu podnošenja zahtjeva za otvaranjem korisničkog računa.

Obveznica traži mišljenje Povjerenstva treba li podnijeti zahtjev za otvaranjem korisničkog računa prije primitka navedene obavijesti Povjerenstva.

Nadalje, navodi da je danom stupanja na snagu ZSSI/21-a postala obveznik iz tog Zakona te traži mišljenje Povjerenstva postoji li obveza izmjene zaključenog ugovora o radu, kako bi se za obračun plaće ugovorila primjena osnovice koja je utvrđena za dužnosnike, kao i je li isti potrebno izmijeniti, obzirom da više ne smije primiti regres i druge dodatne naknade.

Obveznica moli za hitnost u postupanju, jer je Skupština trgovačkog društva koncem 2021. usvojila financijske planove na za 2022. godinu.

Člankom 7. stavkom 1. točkom d) ZSSI/21-a obveznicima je zabranjeno primiti dodatnu naknadu za poslove obnašanja javnih dužnosti.

Povjerenstvo obrazlaže da obveznici na propisanom obrascu podnose zahtjev za otvaranjem korisničkog računa, te da se, nakon što isti bude obrađen, na e-mail adresu navedenu u zahtjevu dostavlja poruka sa korisničkim imenom i privremenom lozinkom, putem kojih obveznik podnosi imovinsku karticu. Podnošenje ovoga zahtjeva ne predstavlja zakonski propisanu obvezu, već se radi o predradnji kojom se stvaraju pretpostavke za podnošenje imovinske kartice i time za ispunjavanje obveze propisane člankom 10. ZSSI/21-a.

Obavijest Povjerenstva kojom se novim obveznicima Zakona ukazuje na obveze i ograničenja koje za njih proizlaze povodom obnašanja javnih dužnosti, nije formalni akt pozivanja na podnošenje zahtjeva za otvaranjem korisničkog računa, već samo nastojanje Povjerenstva da se i na taj način osobe, koje eventualno o tome nemaju saznanja, uputi na zakonske odredbe kojima su propisane navedene obveze i ograničenja.

Stoga obveznica nije u pogledu podnošenja zahtjeva vezana za primitak ove obavijesti te isti može podnijeti i prije njezina zaprimanja, a detaljne upute vezane za njegovo podnošenje dostupne su na internetskoj stranici Povjerenstva, na sljedećoj poveznici <https://www.sukobinteresa.hr/hr/user?current=node/104>.

U odnosu na primitak dodatnih naknada povodom obnašanja javne dužnosti, Povjerenstvo tumači da dodatne naknade u smislu zakonske odredbe članka 7. točke d) ZSSI/21-a obuhvaćaju, između ostalog, prigodne nagrade koje se isplaćuju do propisanog iznosa, kao što su božićnica i uskrsnica, zatim dar za djecu, regres za godišnji odmor kao i jednokratne novčane nagrade za radne rezultate.

Nadalje, polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz članka 7. točke d) ZSSI/21.

Naknade drugih troškova za obnašanje javne dužnosti, pored novčane paušalne naknade za podmirivanje troškova prehrane, odnose se i na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela i dr.

Obveznica Nevenka Markovinović dužna je voditi računa da ne smije uz primanje plaće za obnašanje dužnosti članice Uprave trgovačkog društva Razvojna agencija Štefanje d.o.o. istovremeno primiti ove dodatne naknade, jer je to zabranjeno navedenom zakonskom odredbom, neovisno o tome ima li pravo na njihov primitak sukladno ugovoru o radu, kolektivnom ugovoru ili općima aktima niže pravne snage (pravilnik o radu).

Prije svega, u odnosu na eventualnu promjenu odredbi sklopljenih ugovora o radu radi ugovaranja osnovice propisane za dužnosnike prilikom obračuna plaće, ukazuje se podnositeljici da samim time što je postala obveznik u smislu odredbi ZSSI/21-a ne znači da je istodobno postala dužnosnik u smislu odredbi Zakona o obvezama i pravima državnih dužnosnika. Obzirom da je za tumačenje odredbi ovog Zakona nadležno Ministarstvo pravosuđa i uprave, upućuje se obveznicu da se za potrebu drukčijeg definiranja osnovice plaće i izmjenu ugovora o radu obrati navedenom državnom tijelu.

Slijedom navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Obveznici Nevenki Markovinović, putem dostavljene e-mail adrese
2. Objava na internetskoj stranici Povjerenstva
3. Pismohrana